SK Úradný vestník Európskej únie C 52/19

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 52/14)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„ΓΛΥΚΟ ΤΡΙΑΝΤΑΦΥΛΛΟ ΑΓΡΟΥ“ (GLYKO TRIANTAFYLLO AGROU)

EÚ č.: CY-PGI-0005-01310 – 03.02.2015

CHOP ( ) CHZO ( X )

1. Názov:

„Γλυκο Τριανταφυλλο Αγρου“ (Glyko Triantafyllo Agrou).

2. Členský štát alebo tretia krajina

Cyprus.

3. Opis poľnohospodárskeho výrobku alebo potraviny

3.1. Druh výrobku

Trieda 2.3. Chlieb, zákusky, koláče, cukrovinky, čajové pečivo a iné pekárske výrobky.

3.2. Opis výrobku, na ktorý sa vzťahuje názov uvedený v bode 1

„Glyko Triantafyllo Agrou“ je homogénna, hustá zmes lupeňov ruží, cukru a vody, ktorá počas procesu prípravy zhustne. Servíruje sa s lyžičkou a konzumuje sa ako dezert.

Chemické vlastnosti

Obsah vlhkosti: 20 – 24 %

Popol: 0,1 – 0,3 %

Uhľohydráty: 70 – 85 %

Organoleptické vlastnosti

Farba: charakteristická farba tejto cukrovinky v pohári je tmavopurpurová až hnedá. Keď sa táto cukrovinka rozotrie, má svetlohnedé/oranžové sfarbenie, zatiaľ čo jednotlivé lupene majú priesvitné béžové sfarbenie s hnedými odtieňmi.

Konzistencia: hustá zmes obsahujúca veľký podiel neporušených lupeňov ruží, ktoré jej dodávajú pevnú konzistenciu.

Aróma: výrazná vôňa ruží

Chuť: sladká, chutí po ružiach

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Na výrobu tejto cukrovinky sa používajú tieto prísady v pomere 1:1:1 až 1:1½:1 (v uvedenom poradí):

— lupene ruží (bez stonky) odrody Rosa damascena (ruža damascénska), ktorá sa pestuje v poľnohospodárskych podnikoch nachádzajúcich sa vo vymedzenej zemepisnej oblasti,

— cukor,

— voda.

Do výslednej zmesi sa pridáva aj citrónová šťava (1 %).

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

— Zber surovín: ruže sa zbierajú len počas chladných raňajších hodín, konkrétne medzi piatou a ôsmou hodinou, keď kvety ešte nie sú úplne rozvinuté a lupene sú stále vlhké. Dodávka a uskladnenie: ruže sa dodávajú čerstvé aj so stonkami približne do troch hodín od zberu. Ďalším krokom je a) výroba tejto cukrovinky, ktorá začína okamžite, alebo b) (vo výnimočných prípadoch, ak je množstvo dodaných ruží veľmi veľké) sa ruže okamžite uskladnia v chlade pri teplote 0 – 6 °C s približne 75 % relatívnou vlhkosťou; nemôžu sa však skladovať dlhšie než 24 hodín.

— Výroba: najskôr sa odstránia stonky a akákoľvek drevná hmota, takže zostanú iba lupene, ktoré sa následne prezerajú s cieľom odstrániť peľ, a napokon sa umývajú v studenej vode z vodovodu.

— V kotle – prvé varenie: lupene ruží sa uvaria v malom množstve vody s cukrom. Množstvo vody pridanej na začiatku závisí od toho, koľko z nej zostalo na lupeňoch po umývaní. V tejto fáze je kotol zakrytý presne priliehajúcou pokrievkou, aby sa do zmesi vstrebali všetky arómy, čo pomáha zabezpečiť, aby táto cukrovinka mala želanú vôňu po ružiach.

— V kotle – druhé varenie: zmes sa aj ďalej po pridaní zvyšného cukru, vody a citrónovej šťavy varí s otvorenou pokrievkou.

— Chladenie, balenie a zohrievanie v rúre: cukrovinka sa nechá vychladnúť pri izbovej teplote a potom sa preleje do sterilizovaných sklenených pohárov s viečkami, ktoré sú odolné voči vysokým teplotám. Poháre sa vložia do rúry a zohrievajú sa, kým teplota v strede zmesi dosiahne 70 – 85 °C.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

„Glyko Triantafyllo Agrou“ sa plní do sklenených pohárov (ktoré sa môžu zohriať na vysokú teplotu), hmotnosť však nie je nijako obmedzená.

Tieto poháre sa balia do kartónových škatúľ a skladujú pri izbovej teplote (na chladnom suchom mieste).

Čas použiteľnosti: tri roky od dátumu balenia.

Teplota skladovania: teplota okolia nižšia ako 25 °C.

Balenie je súčasťou výrobného procesu a musí sa uskutočňovať vo vymedzenej zemepisnej oblasti (pozri bod 3.6 nižšie).

3.6. Špecifické pravidlá označovania výrobku, na ktorý sa vzťahuje registrovaný názov

V záujme lepšej vysledovateľnosti sa označovanie musí uskutočňovať vo vymedzenej zemepisnej oblasti, pretože výrobok je veľmi náchylný na kontamináciu. Kontaminácii sa predchádza balením (plnením) a následne označovaním, ktorým sa zabezpečuje, aby sa všetky fázy (vrátane konečnej fázy) výrobného procesu uskutočňovali vo vymedzenej zemepisnej oblasti.

Musia sa dodržiavať nariadenia o označovaní, prezentácii a reklame potravín v zmenenom alebo nahradenom znení. Okrem toho sa na etikete musí jasne uvádzať, že tento výrobok je vyrobený z ruží odrody Rosa damascena, ktorá sa pestuje v obci Agros.

4. Stručné vymedzenie zemepisnej oblasti

„Glyko Triantafyllo Agrou“ sa vyrába na administratívnom území obce Agros.

5. Súvislosť so zemepisnou oblasťou

Hoci špecialitu „Glyko Triantafyllo Agrou“, ktorá sa konzumuje lyžičkou, vyrábajú v malom množstve aj iní výrobcovia inde na Cypre a v zahraničí, táto ružová cukrovinka vďačí za svoju jedinečnosť:

a) surovinám, t. j. lupeňom ruže damascénskej, ktorej sa v oblasti Agros veľmi darí;

b) prepojeniu, ktoré v priebehu posledných sto či viac rokov vzniklo medzi výrobkami z ruže damascénskej a obcou Agros, ako aj reputácii, ktorú si tieto výrobky získali;

c) odborným znalostiam nadobudnutým v tejto obci a konkrétne jedinému komerčnému výrobcovi „Glyko Triantafyllo Agrou“, ktorý v rámci svojho výrobného procesu využil metódy a skúsenosti miestnych žien, ktoré v minulosti túto cukrovinku pripravovali doma ako liek.

a) Surovina a miestny zber ruže damascénskej: „Glyko Triantafyllo Agrou“ je jedným z výrobkov vyrábaných z lupeňov ruže damascénskej, ktorej sa vo vymedzenej zemepisnej oblasti veľmi darí. Súvislosť medzi obcou Agros a výrobkami vyrábanými z ruží vyplýva zo skutočnosti, že ruža damascénska sa v tejto oblasti pestuje už vyše sto rokov. Spolu 70 % všetkých poľnohospodárskych podnikov pestujúcich túto odrodu na Cypre sa nachádza v obci Agros, pretože jej veľmi vyhovujú osobitné klimatické podmienky tejto oblasti. Vďaka dostupnosti veľkého množstva lupeňov ruží priamo v poľnohospodárskych podnikoch v blízkosti spracovateľského závodu sa táto cukrovinka, ktorej osobitné vlastnosti závisia od rýchlej dodávky suroviny z poľa do kuchyne, môže vyrábať v komerčnom rozsahu.

Táto geografická oblasť má osobitnú mikroklímu, ktorá je vhodná na pestovanie ruže damascénskej.

Súvislosť medzi ružou damascénskou a environmentálnymi charakteristikami oblasti Agros sa odvíja od podnebia (chladného, suchého horského podnebia) a pôdy. Agros leží v nadmorskej výške približne 1 000 m, ktorá je ideálna na pestovanie ruží, o čom svedčí veľké množstvo ruží pestovaných práve v tejto obci (približne 70 %). Navyše sa nachádza v prírodnej kotline, vďaka čomu sú ruže chránené pred severnými vetrami.

Teploty sa pohybujú od -5 °C do 35 °C. Počas mesiacov, v ktorých začína vegetatívny rast, sú však teploty stabilné, čo je dôležité. Veľké teplotné výkyvy od marca do júna by na túto rastlinu mohli mať nepriaznivý vplyv. Zrážky sú takisto stabilné, no i tu platí, že akákoľvek zmena by mohla negatívne ovplyvniť kvitnutie, a teda aj úrodu. V máji, v čase kvitnutia a zberu ruží, zvyčajne prší len málo. V dôsledku toho je riziko mykotického ochorenia nízke, vďaka čomu sú podmienky na zber ideálne. Napokon treba spomenúť, že horniny (gabro a diabas) v kombinácii s druhom pôdy (stredne ťažká pôda bohatá na organickú hmotu) poskytujú vhodné pôdne podmienky pre túto odrodu ruže.

Vďaka osobitným klimatickým a pôdnym podmienkam sa pestovanie a spracúvanie ruže damascénskej začalo spájať s obcou Agros a v priebehu rokov vzniklo niekoľko kultúrnych tradícií súvisiacich s týmito činnosťami. Prvé odkazy na pestovanie ruže damascénskej na Cypre pochádzajú z konca 19. storočia, no jedinými oblasťami, kde sa zaznamenalo pestovanie tejto rastliny vo veľkom, boli obce Mylikouri a Agros, čo svedčí o výnimočnosti týchto obcí. V oboch oblastiach sa začalo pestovanie ruží rozmáhať po roku 1940. V obci Agros sa však dopestovalo viac ruží než v Mylikouri a táto situácia sa dodnes nezmenila. Preto možno vysloviť jasný záver, že dôvodom, prečo sa v danej oblasti ružiam damascénskym aj naďalej tak veľmi darí, sú osobitné klimatické podmienky v kombinácii s ľudským faktorom. Navyše neexistujú písomné zmienky o tom, že by sa cukrovinka z ruže damascénskej vyrábala v obci Mylikouri. Je zrejmé, že v uvedenej oblasti sa vyrába iba ružová voda.

Okrem skutočnosti, že oblasť Agros je na pestovanie ruže damascénskej veľmi vhodná, by sa malo brať do úvahy, že podľa vedeckých štúdií sa iba 20 % druhov ruží klasifikuje ako voňavé, 50 % sú jemne voňavé a zvyšné druhy sú bez vône. Ruža damascénska patrí medzi 20 % ruží klasifikovaných ako voňavé a z výskumu vyplýva, že pokiaľ ide o vôňu, líši sa od iných hybridov. Možno teda konštatovať, že cukrovinka „Glyko Triantafyllo Agrou“, ktorá sa vyrába z lupeňov ruže damascénskej, nadobúda špecifickú vôňu práve vďaka osobitným aromatickým vlastnostiam danej odrody ruže.

b) Súvislosť a reputácia obce Agros: v obci Agros sa z ruže damascénskej začali vyrábať cukrovinky, keď sa na začiatku 40. rokov dvadsiateho storočia začali ruže pestovať v komerčnom rozsahu. V zmienkach pochádzajúcich z roku 1940 sa vysvetľuje, ako ženy v obci Agros pripravovali doma pochúťku „Glyko Triantafyllo Agrou“, ktorá sa nekonzumovala len ako obyčajná, tradičná cukrovinka, ale zároveň slúžila ako liek na zápchu. Do roku 1985 sa táto cukrovinka vyrábala iba v domácich kuchyniach, nie v komerčnom rozsahu. Okolo roku 1985 ju Niki Agathokleousová začala vyrábať na komerčné účely s využitím znalostí, ktoré získala od svojej svokry. Do dnešného dňa je jediným komerčným výrobcom „Glyko Triantafyllo Agrou“ s povolením, hoci v období zberu mnohé ženy v obci aj naďalej vyrábajú malé množstvá tejto cukrovinky doma na osobnú spotrebu.

Dôkazom súvislosti medzi obcou Agros a výrobkami z ruže damascénskej, popri historickom prepojení medzi touto obcou a cukrovinkou z ruže servírovanou s lyžičkou, je aj kultúrny život tejto obce. Každý rok v polovici mája (v závislosti od počasia), t. j. v čase zberu, sa v obci organizuje každoročný festival ruží, kde sa prezentujú výrobky z ruže damascénskej vrátane tejto miestnej cukrovinky. Ruža sa takpovediac stala symbolom tejto obce, čo dokazujú (nové aj staršie) publikácie, v ktorých sa o tejto dedine píše, pričom sa v nich osobitne spomínajú výrobky z ruže damascénskej.

c) Odborné znalosti: hoci vôňa ruže damascénskej je základným faktorom, vďaka ktorému je tento výrobok výnimočný, dôležité sú aj odborné znalosti nadobudnuté v priebehu času. Využívajú sa pri: zbere ruží (zbierajú sa každý deň počas obdobia zberu, a to veľmi opatrne, aby si lupene zachovali čo najviac vône), manipulácii po zbere a výrobe finálneho výrobku. Odrazom odborných znalostí získaných v priebehu rokov je:

i) skutočnosť, že lupene zostávajú neporušené, ako aj ich pevná konzistencia vo finálnom výrobku,

ii) pevná konzistencia finálnej zmesi,

iii) vysoký podiel lupeňov ruží vo finálnej zmesi.

Ďalej sa uvádzajú ľudské faktory, vďaka ktorým má cukrovinka „Glyko Triantafyllo Agrou“ svoje osobitné vlastnosti, najmä pokiaľ ide o vôňu, farbu a neporušenosť lupeňov, ako aj vysoký podiel lupeňov v zmesi:

1. Ruže sa zbierajú len počas chladných raňajších hodín, medzi piatou a ôsmou hodinou, keď kvety nie sú úplne rozvinuté a lupene sú stále vlhké. Zbieranie kvetov počas horúčav znižuje ich obsah oleja, keďže sa cez chĺpky na lupeňoch vyparuje esenciálny olej. Ruže sa následne okamžite prepravujú do spracovateľského závodu, aby sa výroba cukrovinky mohla začať, kým sú lupene ešte vlhké a voňavé. Kľúčovým faktorom je aj krátka vzdialenosť medzi poľnohospodárskym podnikom a spracovateľským závodom, keďže sa vďaka nej skracuje čas prepravy lupeňov ruží na minimum, takže ich kvalita a aromatické vlastnosti zostávajú pri výrobe neporušené.

2. Keď sa ruže prvýkrát varia s vodou a cukrom, kotol je prikrytý pokrievkou s cieľom minimalizovať vyparovanie esenciálneho oleja a zabezpečiť, aby cukrovinka absorbovala čo najviac vône. Na začiatku varenia sa odparuje najviac esenciálneho oleja (vône), pretože má nižší bod varu než voda a vyparuje sa ako prvý. Preto sa para musí dostať do kontaktu s chladným povrchom, aby skondenzovala a vrátila sa späť do zmesi, ktorá ju absorbuje.

3. Aj vďaka opatrnému ručnému zbieraniu a veľmi krátkej vzdialenosti k spracovateľskému závodu sa darí zabezpečiť neporušenosť lupeňov ruží, čo je nevyhnutná podmienka pevnej konzistencie výrobku.

4. Podiel lupeňov ruží v zmesi je ďalším zásadným faktorom, ktorým sa zabezpečuje hustejšia konzistencia zmesi a jej vyššia aromatickosť.

5. Postupnému a rovnomernému uvareniu lupeňov ruží, ktoré je pre sfarbenie a pevnú konzistenciu finálneho výrobku rozhodujúce, napomáha postupné pridávanie cukru (v dvoch fázach) počas výroby (varenia).

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://www.moa.gov.cy/moa/da/da.nsf/All/F3FF567F4E8FF1C5C2257B970039D8EF/$file/Προδιαγραφες%20Γλυκο%20Τριανταφυλλο%20Αγρου%20final.pdf

(1) Ú. v. EÚ L 343, 14.12.2012, s. 1.